Vnnszenn willighen bereden denst unt vormoge alles guden stedes thouoren. Erszamen wolwiszen leuen heren, bszunderen guden frunde, jw js villichte wol verdacht, dat wy ermaels an juwe ersamicheit hebben gescreuen etlikes solteszhaluen, no&#x0364;mliken xx last, van weghenn vnnses szelighenn vaders Cordeszhagen, de bynnen Abo jn Godt den Heren verstarff etc, wy denne nheyn recht jn juwere stadt Reuell konnen erlanghenn van den jhennen, de vnses zelighen vaders nagelatenne ghudere hebben angetastet vnnde jn ere nudt vnnde profidt hebben ghebracht vnnde lange tydt ere kopenschop mede gedreuen dare vns sere an miszduncket etc. Szo sende wy jw nu by dessen jegemvardigen brefftogere, geheten Michell Perszen, eyne vtscrifft iffte copie des versegelden breues gegeuenn van dem rade tho Abo, mit den houetbreue, dare se juwe ersamicheit jnne bidden, ghy vns armen, elenden, nagelathenne eruen mochten rechtes behelppen weszen, so de breue dat woll vtwiszen vnnde gy fordere woll vyndende werden etc. Wore vmme, ersamen wolwisen leuen heren, bidde wy fruntliken vnnde begheren, ghy vns noch willen tho rechte helppen, dat wy by vnnszes vaders nagelatenne gudere mochten weddere kommen, dat vns mannigere leyg scriuendes iffte arbeides nheyn bedarff were; ok dat andere moye, arbeidt vnnde bekummernissze vns armen knechten nicht tore hant en queme, sege wy gansz gerne etc. Erszamenn wolwiszenn leuen heren, ghy dessze vnnsze scriffte jn gudere wolmenynge willenn jnnhemmen vnnde versta&#x0364;n, dat vnns dare forderinghe moge affscheyn, szo wy des vns tho juwere ersamicheit verseyn ane allen twiuell. Wore mede wy jw edder den juwenn konen to willen iffte to denste weszen, edt sy dach iffte nacht, dare scall vns juwe ersamicheit gutwillich jnne vynden, erkennet Got, den wy jw sundt, salich, wolmogende to langen tyden beuelen. Bidden vnnde begeren fruntliken juwe gutwillige antwerdt by desszen iegenwardighen. Gescreuen Abo jn die Dominicj confessoris anno etc. xv(c) vnnde eyn. Hans, Berndt, Erick, Cordeszhaghenn gebroder Katerina, ere suster Adress: Denn erszamenn vnnde wolwiszenn borgermeisterenn vnnde ra&#x0364;tmannen der stadt Reuell etc. andechtigen geschreuen.